Édgar Ramírez
Édgar Ramírez Arellano (San Cristóbal, 25. ožujka 1977.) je venezuelanski glumac i bivši novinar, a od 2017. godine i član AMPAS-a, organizacije čiji članovi odlučuju o dobitnicima nagrade Oscar.

Biografija

Rođen je u Venezueli kao sin odvjetnice Soday Arellano i časnika Filiberta Ramíreza; ima i sestru po imenu Nataly. S obitelji je, kao dijete, često putovao, a posljedica toga je da tečno govori čak pet jezika - španjolski, engleski, francuski, njemački i talijanski. Godine 1999. diplomirao je na Katoličkom univerzitetu Andrés Bello u Caracasu, želeći se baviti međunarodnim odnosima, možda čak postati i diplomat; tokom fakulteta je radio kao novinar. Iako je gluma bila njegov hobi, scenarist Guillermo Arriaga, koji je u to vrijeme boravio u Venezueli kao član žirija za fakultetski festival kratkog filma, ponudio mu je da se prijavi na audicije za film Amores perros, oduševljen Ramírezovim radom na jednom od kratkih filmova u konkurenciji. Iako je Ramírez tada odbio ponudu zbog fakultetskih obveza, kada se Arriaga, čiji je film osvojio nagradu u Cannesu i bio nominiran za Oscara za najbolji strani film, nakon tri godine vratio u Venezuelu, Ramírez se odlučio posvetiti glumačkoj karijeri.

Njegova prva značajnija uloga došla je u uspješnoj domaćoj sapunici Cosita rica, nakon čega je uslijedila uloga u hvaljenom filmu Punto y raya iz 2004. godine, koji je bio neuspjeli kandidat Venezuele za Oscara. Godine 2005., pojavio se kao Choco u filmu Domino zajedno s Keirom Knightley i Mickeyjem Rourkeom, što mu je bio debi u nekom dugometražnom holivudskom filmu. Nakon nekoliko manjih, domaćih uloga, godine 2007. pojavio se kao plaćeni ubojica Paz u filmu The Bourne Ultimatum, gdje mu je zadatak bio ubiti naslovnog lika. Naredne godine glumio je Che Guevari odanog kubanskog revolucionara Cira Redonda Garcíju u prvom dijelu Soderberghovog filma Che. U trileru Vantage Point iz 2008. godine, pojavio se kao terorist Javier. 

Godine 2010. glumio je terorista Carlosa Šakala u hvaljenoj mini-seriji Oliviera Assayasa, što mu je donijelo nekoliko nagrada i nominacija te se danas smatra njegovom najboljom ulogom u karijeri. Za ulogu Aresa u kritički neuspjelom filmu Wrath of the Titans iz 2012. godine, dobio je Nagradu ALMA; iste godine pojavio se i u filmu Zero Dark Thirty. Naredne godine tumačio je Simóna Bolívara u filmu Libertador, a još jednu značajnu biografsku ulogu ostvario je u filmu Hands of Stone, gdje je tumačio panamskog boksača Roberta Durána. 

Godine 2017., potpisao je igrati ulogu Giannija Versacea u drugoj sezoni hvaljene serije American Crime Story.

Filmografija

Film

Televizija

Nagrade i nominacije

Vanjske veze 

 
 Club fans website

Venezuelanski filmski glumci
Venezuelanski televizijski glumci
Dobitnici i dobitnice nagrade César